《和陈天予卜居二首》
宋代·吴芾

我亦初卜筑，止有湖与山。
一区未易就，首尾八九年。
种竹已成林，积水已成渊。
我始得栖息，守此桑麻田。
羡君治第敏，不出数月间。
落成写胸臆，遥寄到我前。
佳句粲珠玉，妙画梯云烟。
我见为君动，喜甚殆欲颠。
第恨隔山岳，无由相伴闲。
何时一会面，尊酒共陶然。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。